Heidelberg-inwoners moedeloos oor water | Maroela Media
Inwoners van Heidelberg sit met hul hande in hul hare terwyl sommige inwoners al byna 'n week lank sonder water moet klaarkom.
Dr. Willem Sprong, voorsitter van die plaaslike AfriForum-tak, het aan Maroela Media gesê die Lesedi- plaaslike munisipaliteit het glo Vrydag bewus geword van 'n foutiewe klep wat daartoe gelei het dat water nie vanaf Rand Water na die munisipaliteit deurvloei nie.
"Al die munisipaliteit se werknemers was toe reeds huis toe vir die langnaweek en die munisipaliteit het hulle klaarblyklik nie veel aan die probleem gesteur nie. Uiteraard het die reservoirs oor die naweek leeggeloop en het dit skynbaar daartoe gelei dat daar skade aan die infrastruktuur aangerig is," het Sprong gesê.
Hy het gesê nadat die foutiewe klep vandeesweek herstel is, het die hooftoevoerpyp van die reservoir na die Heidelberg-sakesentrum gebars. Sedertdien spook die munisipaliteit om die nodige herstelwerk te doen om die watertoevoer na al die gebiede te herstel.
"Blykbaar het daar intussen ander waterpype ook gebars. Die algemene gevoel is dat hierdie situasie veroorsaak is weens algehele nalatigheid deur die munisipaliteit wat nie vroegtydig opgetree het nie," meen Sprong.
"AfriForum het sedert Maart vanjaar die een brief op die ander aan die munisipaliteit geskryf, onder meer oor die verouderende infrastruktuur, juis om hulle te waarsku teen situasies soos hierdie. In reaksie op ons laaste brief het hulle gesê hulle wil hierdie week met ons vergader, maar hulle het nooit weer teruggekom na ons toe om die vergadering te bevestig nie."
Sprong het gesê inwoners is raadop oor die tekort aan water en selfs die plaaslike hospitaal en aftree-oorde het geen water nie. "Die departement het die skole ook toegemaak aangesien daar nie water is nie, en ons kry net nie terugvoer van Lesedi se kant af nie," het hy gesê.
Hy het gesê die munisipaliteit het twee watertenks beskikbaar gestel, maar dat dit grootliks Ratanda, die informele nedersetting suid van Heidelberg, bedien. Intussen het besighede en boere in die omgewing begin om tenks met water vir inwoners aan te ry om te probeer om die situasie te beredder.
Arthur Thokoane, woordvoerder van die munisipaliteit, het aan Maroela Media gesê die munisipaliteit het oor die afgelope 24 uur talle gebarste pype herstel en is tans nog besig om die hooftoevoerpyp na die Heidelberg-sakesentrum te herstel.
"Ons het nou selfs begin om watertoevoer na ander uitbreidings net tydelik af te skakel om te help dat die reservoir vinniger vol tap. Ons verwag dat die watertoevoer teen die einde van die dag herstel sal wees," het Thokoane gesê.
Hy het erken dat verouderende infrastruktuur probleme veroorsaak en daartoe lei dat 'n volgende probleem opduik net sodra die eerste probleem herstel is. Volgens Thokoane het die munisipaliteit wel in die 2017/18-begroting voorsiening gemaak vir opgradering van die munisipale infrastruktuur en sal dié probleem aandag geniet.
En die wanbetalers in die informele nedersetting kry eerste toegang tot water? ANC sorg goed vir hulle kiesers terwyl die betalende gemeenskap die middelvinger kry. Viva ANC, viva!
'n Normale dag in Afrika wanneer dinge skeef loop. 'n Abnormale dag in Afrika? Reg geraai! Wanneer niks verkeerd loop!